عبدالله: سولې ته رسېدو لپاره د مذاکره کوونکو ترمنځ باور نه دی رامنځته شوی
د افغانستان د ملي مصالحې عالي شورا مشر ډاکتر عبدالله عبدالله وايي، د افغان سولې بهیر کې تر دا مهاله د پام وړ پرمختګ نه دی شوی.
عبدالله عبدالله دغه څرګندونې نن جمعه نومبر۱۳(لړم۲۳) د «تلپاتې سولې» په نوم د هرات په نهم امنیتي کنفرانس کې کړي دي. ښاغلي عبدالله ویلي"سولې ته د رسېدو لپاره تر دا مهاله د مذاکرات کوونکو د طرفینو ترمنځ باور نه دی پیدا شوی او د افغانستان د سولې بهیر کې کوم خاص پرمختګ نه دی شوی." د ملي مصالحې عالي شورا مشر یو ځل بیا ویلي چې جنګ او د تاوتریخوالي زیاتوالی د هواري لار نه ده. نوموړي زیاته کړې چې په دې وروستیو کې د مصالحې عالي شورا لخوا سولې ته د رسېدو لپاره د سیمې په کچه د سیاسي اجماع رامنځته کېدو په اړه هڅې شوي چې په وینا یې تر څو هغوی(سیمې هیوادونه) پوه شي چې په افغانستان کې جګړه د هیڅ کوم ګاونډي هیواد په ګټه نه ده. عبدالله عبدالله وړمه شپه هم هرات ولایت ته د سفر پرمهال ویلي و چې د امریکا متحده ایالاتو په رهبرۍ کې د تغیر په رامنځته کېدو سره به د افغانستان په اړه د واشنګټن په سیاست کې بدلون رانشي او په وینا یې افغان سوله به یې د کاري لومړیتوبو څخه وي. دا په داسې حال کې ده چې د افغان سولې په اړه بین الافغاني مذاکراتو له پرانیستل کېدو څخه شااوخوا دوې میاشتې تیریږي خو لا تر دا مهاله کوم د پام وړ پرمختګ پکې نه دی راغلی. یاد کنفرانس ته د هرات والي سید وحیدالله قتالي هم په دې وروستیو کې د تاوتریخوالي زیاتېدوته په اشاره ویلي چې د سولې په اړه پر طالبانو د افغان حکومت باور کم شوی دی. د هرات نهم امنیتي کنفرانس چې هر کال د هیواد ګڼ شمېر چارواکي او د بهرنیو هیوادونو کارپوهان پکې ګډون کوي، سږ کال د کرونا ویروس خپرېدو له امله د ګوتو په شمار کسانو پکې ګدون کړی دی. د دغه کنفرانس د تر سره کوونکو په وینا په یاد کنفرانس کې د څوارلس هیوادونو چارواکو او څېړونکو په انلاین ډول په یاد کنفرانس کې برخه اخیستې ده. د افغانستان د ستراتیژیکو مطالعاتو د مرکز مشر داوود مرادیان وايي چې په دغه کنفرانس کې تر ډېره د جګړې پر عواملو او سولې خبرې وشوې چې په وینا یې مخالفین باید پوه شي چې خبرې اترې کولای شي یوه حل لاره پیدا کړي. د هرات امنیتي کنفرانس به دوې ورځې دوام ولري.